Як адзначыў Аляксей Паповічаў, выканаўчы дырэктар некамерцыйнай арганізацыі "РусБрэнд", якая аб'ядноўвае вытворцаў фірменных гандлёвых марак у Расіі, ва ўмовах эканамічнага крызісу шэраговыя спажыўцы імкнуцца да максімальнай эканоміі, што стварае вельмі спрыяльныя ўмовы для вытворчасці і распаўсюджвання кантрафакту. Нагадаем, кантрафакт— гэта новы прадукт, які створаны на аснове існуючага арыгінала. А прасцей кажучы — падробка. Сёння навучыліся падрабляць амаль усё, што карыстаецца попытам. "Фірмовыя" рэчы з азіяцкіх краін па танных цэнах па-ранейшаму знаходзяць сваіх пакупнікоў, бо кантрафакт па знешнім выглядзе, дызайне часам вельмі складана адрозніць ад арыгінала. Зразумела, вытворчасць падробак незаконная. Аднак прага нажывы робіць сваё, і свет поўніцца самым разнастайным кантрафактам. Аляксей Паповічаў упэўнены ў тым, што сёння для нас важна аб'яднаць намаганні з калегамі Казахстана і Беларусі на ўзроўні некамерцыйных арганізацый і абараніць спажыўцоў ад няякаснай, а часам небяспечнай кантрафактнай прадукцыі.